**RESYME` OG SPØRSMÅL FRA DAGENS TALE, DATERT 12.07.2020**

**v/ Kai Johannesen**

**TEMA: Lignelsen om de 2 sønnene**

Teksten er hentet fra;

Luk. 15.11-32

Rom. 1. 16-17

En ting vi alle har felles, er historien om oss selv. Det vi har opplevd har formet oss til den vi er.

Jesus forteller lignelsen som handler om deg og meg. Disse sønnene er menneskeheten. Det betyr at du og jeg er en av dem og da får lignelsen en mening for oss. Sønnen som var hjemme forsøkte å gjøre seg fortjent og så på seg selv som bedre enn broren. Den andre sønnen ønsket friheten*.* ***Felles for dem begge var at de satte seg selv først*.**

Hvem er du og jeg av disse to? Den hjemmeværende eller den fortapte sønn?

Utfordringen er å følge historien. Bibelen sier at alle har syndet og trenger Guds frelse. Alt vi har fått, det har vi fått av Gud. Den fortapte sønn ville bare ha friheten og pengene av sin far.

Gud vil gjerne gi oss av sin rikdom, men skal vi ha nytte og glede av den, må vi forvalte den på en god måte. Når vi mislykkes, så er Gud så raus at han tillater oss å erfare våre feil og innrømme at vi trenger Hans nåde. Gud er en Far som ikke fordømmer, men ønsker oss velkommen hjem.

Vi er ikke skapt til å være i sentrum. Vi er ikke skapt til å ta den plassen som Gud skal ha i våre liv. Veien bort fra Gud er enklere enn veien hjem, men veien hjem er nødvendig. For uten Gud er vi håpløst fortapt. Lignelsen forteller at han som reiste i stolthet, kom hjem i ydmykhet. Han var klar for å erkjenne og motta tilgivelse. Slik er det også med oss. Vi må se vår egen synd for å forstå Guds nåde.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.